SKREV BOK: Adrian Pracon ble skutt på Utøya 22. juli. Nå har han skrevet bok om opplevelsene. Foto: OLE-MARTIN GRAV

Utøya-offer hevder AUF ville stoppe bok

(VG Nett) - Man beskytter ingen ved å prøve å kontrollere historien om Utøya, sier skuddofferet Adrian Pracon.

Eva-Therese Loo Grøttum

Eric B. Utheim

Oppdatert 3. april 2012

Artikkelen er over åtte år gammel

22-åringen var blant de siste Anders Behring Breivik skjøt på Utøya.

Telemarkingen ble truffet i skulderen, men overlevde ved å spille død.

Allerede mens han lå på Ringerike sykehus i dagene etterpå, med splintrer fra kulen som nesten drepte ham fortsatt inneboret i skulderen, bestemte Pracon seg for å skrive bok.

Nå er den ferdig.

12. april kommer «Hjertet mot steinen», skrevet i samarbeid med journalisten Erik Møller Solheim, ut på Cappelen Damm forlag.

Men boken kommer ut mot ønskene til AUF-ledelsen, ifølge Pracon.

- Sentrale folk i AUF fikk tidlig vite at jeg hadde planer om å skrive bok. De inntok et veldig tydelig standpunkt, og gjorde det veldig klart for meg at organisasjonen jeg er medlem i, var i mot mine bokplaner.

Flere sentrale AUF-ere

Pracon ønsker ikke å navngi hvem i AUF-ledelsen som sa han burde legge bort bokplanene.

- I AUF-kretser har det blitt mindre prat om åpenhet og mer snakk om ytringsansvar. For en som selv bare så vidt overlevde, kjennes det ut som et skritt i feil retning, sier 22-åringen.

Han forteller til VG at ulike sentrale AUF-ere, i flere muntlige samtaler spredt over en lengre tidsperiode, fortalte ham at de var i mot boken.

Han skriver også i bokens etterord at AUF ba ham skrinlegge bokprosjektet.

- Ikke forbud

AUF-ledelsen sier de aldri har prøvd å hindre noen i å skrive bok, eller forsøkt å stoppe bokprosjekter.

- Fra vår side har vi oppfordra til å ta hensyn til at de av AUFs enkeltmedlemmer som ikke ønsker å bli omtalt i bøker og lignende, skal få slippe det, skriver AUFs generalsekretær Tonje Brenna til VG Nett.

- Utover dette har vi ingen kommentar i denne konkrete saken, da det er en sak mellom arbeidsgiver og arbeidstaker.

Adrian Pracon er selv ansatt i AUF, som fylkessekretær

Ifølge Pracon skal sentrale AUF-ledere ha uttrykt bekymring for at bokens innhold skulle virke sårende.

- De var redd jeg skulle tråkke på andre. At jeg skulle skrive noe som kunne oppfattes som støtende på overlevende og etterlatte. Jeg inntok selv et tydelig standpunkt, og sa fra at jeg aktet å skrive boken ferdig, sier Pracon.

SKUTT I SKULDEREN: Adrian Pracon spilte død, men ble skutt i skulderen. Her fra sykehuset etter massakren. Foto: Trond Reidar Teigen, SCANPIX



- Vanskelig

- AUFs motstand var vanskelig å forholde seg til, og gjorde skrivingen til en krevende prosess.

Pracon mener ingen beskyttes av at historien om Utøya kontrolleres.

- Isteden kan vi ved å åpne opp historien om 22. juli, og presentere alle nyansene, gjøre den til allemannseie. Først da vil vi kunne lære av hva som skjedde.

- Har AUF prøvd å påvirke hva du skulle skrive i boken?

- Nei. De har bare sagt at de ikke ønsker at boken skal ut.

- Er du redd for reaksjoner fra AUF nå som boken utgis?

- Jeg håper vi fortasatt kan være venner og jobbe sammen, sier fylkessekretæren fra Skien.

- Beskjeden om at boka var uønsket kom allerede da jeg fortalte om prosjektet tidlig i fjor høst, og varte til januar/februar i år. Da stoppet det opp, sier Pracon.

- Jeg tror det har vært et stemningsskifte. Det har etter hvert kommet en del bøker om 22. juli. Jeg tror folk har sett at det ikke er så skummelt.

Åpen

Pracon har blitt et av de mest kjente ansiktene fra Utøya. Han har valgt å være aktiv i media, og snakke om sine opplevelser og refleksjoner.

Også om kontroversielle ting. Han har blant annet kritisert beredskapen i Norge 22. juli.

- Jeg likte veldig godt alt snakket om mer åpenhet og demokrati i starten. Men med et moderparti i regjering er det ikke alt AUF kan uttale seg om, og jeg skjønner de føler et behov for å beskytte sine medlemmer, sier han.

- Samtidig er AUF en organisasjon bestående av enkeltindivider. Individer som meg selv, som kjente 22. juli som et personangrep, forteller Adrian Pracon til VG.

- Å få mine tanker og opplevelser ned på papiret har hjulpet for min egen del. Jeg håper boken kan hjelpe også andre, og gi en større forståelse for hva som skjedde 22. juli.

Publisert: 03.04.12 kl. 19:31 Oppdatert: 03.04.12 kl. 23:19

Mer om 22. juli